

                                                   O B R A Z L O Ž E N J E

I.	 PRAVNI TEMELJ ZA DONOŠENJE AKTA
Pravni temelj za donošenje Odluke o izmjenama i dopunama Odluke o mjerama za poticanje rješavanja stambenog pitanja mladih i mladih obitelji na području Grada Pula-Pola (u nastavku teksta: Odluka) sadržan je u člancima 35. i 391. u vezi s člancima 280-286. Zakona o vlasništvu i drugim stvarnim pravima (Narodne novine broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12, 152/14, 81/15 i 94/17) i članku 51. Zakona o najmu stanova (Narodne novine broj 91/96, 48/98, 66/98, 22/06, 68/18, 105/20), u vezi s člancima 19. i 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i Strategijom upravljanja imovinom Grada Pula-Pola (Službene novine – Bollettino ufficiale Pula-Pola br. 10/23) te članku 39. Statuta Grada Pula-Pola (Službene novine – Bollettino ufficiale Pula-Pola broj 07/09, 16/09, 12/11, 01/13, 02/18, 02/20, 04/21, 05/21).

II.      OSNOVNA PITANJA KOJA SE UREĐUJU AKTOM
	Predlaže se donošenje Odluke o izmjenama i dopunama Odluke o mjerama za poticanje rješavanja stambenog pitanja mladih i mladih obitelji na području Grada Pula-Pola kojom su utvrđene vrste mjera, uvjeti, kriteriji, postupak i tijela nadležna za provođenje postupaka u cilju ostvarenja demografske mjere poticanja rješavanja stambenog pitanja mladih i mladih obitelji na području Grada Pula-Pola.
Prijedlogom ovog akta izmjenjuje se i nadopunjuje citirana Odluka o mjerama za poticanje rješavanja stambenog pitanja mladih i mladih obitelji na području Grada Pula-Pola (Službene novine – Bollettino ufficiale Pula-Pola broj 20/24) radi otklanjanja uočenih nedostataka primjene u praksi u odnosu na provedbu natječaja za dodjelu zemljišta za gradnju stambene zgrade namijenjene za zadružno stanovanje kroz institut prava građenja, te se na taj način rješavaju nelogičnosti i nedorečenosti koje su se u proteklom razdoblju uočile u Odluci tijekom praćenja procesa formiranja stambene zadruge u Puli kroz radionice, izložbe i edukacije.  

III. 	PRIKAZ STANJA I SADRŽAJ ODLUKE
Strategijom upravljanja imovinom Grada Pula-Pola (Službene novine – Bollettino ufficiale Pula-Pola broj10/23) kao jedan od značajnijih strateških ciljeva utvrđen je, između ostalih, i razvoj stambene politike, uz poseban naglasak na socijalno osjetljive skupine, mlade obitelji i ostale ranjive kategorije građana. Vodeći se načelima dostupnosti, solidarnosti, održivosti i pravednosti, a s ciljem rješavanja osnovnih pitanja stambene politike (osiguranje dostupnih i priuštivih stambenih jedinica za sve građane, povećanje fonda tzv. javnih stanova i unaprjeđenje uvjeta stanovanja, poticanje izgradnje stanova za mlade i demografski ugrožene skupine društva, unaprjeđenje urbanog planiranja u skladu s potrebama stanovništva), prijedlogom ove Odluke izmjenjuju se i dopunjuju odredbe koje su usmjerene na cjelinu koja se odnosi na bodovanje kod provedbe natječaja za dodjelu prava građenja za zemljište za izgradnju stambene zgrade za zadružno stanovanje.
Ove mjere odnosno sustav bodovanja osiguravaju da se raznolikije boduje stambena zadruga koja se javlja na natječaj za dodjelu zemljišta te omogućava da se maksimalno umanji cijena naknade za pravo građenja koje bi stambena zadruga trebala plaćati, a sve iz razloga što stanovanje nije luksuz već pristupačna usluga dostupna svima te je upravo smanjivanje naknade za pravo građenja jedan od načina da se budućoj stambenoj zadruzi u začecima snize troškovi zemljišta, što u konačnici pridonosi i priuštivijem stanovanju članova stambene zadruge.
Ovim izmjenama nastojimo spriječiti socijalnu segregaciju pa je, kroz bodovanje dodatnih kriterija, omogućeno korisnicima iz različitih društvenih, socijalnih i ekonomskih skupina da žive u mješovitim stambenim zadrugama čime se smanjuje marginalizacija nižih slojeva društva i potiče integracija svih građana.

IV. 	OBRAZLOŽENJE ODREDABA PRIJEDLOGA ODLUKE
1. Članak 1.
Ovim člankom detaljnije se definira pojam neprofitne stambene zadruge te se isti usklađuje sa definicijom istovjetnog pojma u Zakonu o priuštivom stanovanju (Narodne novine broj 45/26).

2. Članak 2.
Izmjenom se napušta kruti dobni uvjet vezan uz pojedinačnog podnositelja zahtjeva i uvodi strukturni omjer koji osigurava da zadruga pretežito okuplja mlade, uz mogućnost sudjelovanja starijih članova, što je u skladu s načelom dostupnosti priuštivog stanovanja ciljnim skupinama iz čl. 2. st. 1. t. 1. Zakona o priuštivom stanovanju.

3. Članak 3.
Briše se bodovanje po duljini postojanja stambene zadruge na području Pule odnosno republike Hrvatske budući se u praksi očekuje da se stambena zadruga neće osnivati dok nema okupljen kritičan broj ljudi, potencijalno zemljište za gradnju zgrade i namjeru gradnje zgrade, stoga postaje bespredmetna dodjela bodova za godine postojanja zadruge.
Umjesto brisanih kriterija dodaju se novi kriteriji za ukupan broj maloljetne djece koji će živjeti u zgradi stambene zadruge, kao što se i dodjeljuje dodatna tri boda za svako dijete sa utvrđenim stupnjem invaliditeta ili teškoća u razvoju.
Dodaju se također kriteriji bodovanja za ranjive skupine (samohrani roditelj i osobe s utvrđenim stupnjem invaliditeta) te bodovanje za deficitarni kadar.

Slijedom svega gore navedenog, predlaže se donošenje ove Odluke.
	
V.	FINANCIJSKA SREDSTVA POTREBNA ZA REALIZACIJU AKTA
Za provedbu ovoga akta nisu potrebna dodatna izdvajanja iz Proračuna Grada Pula-Pola.

VI.        SAVJETOVANJE SA ZAINTERESIRANOM JAVNOŠĆU 
U skladu s odredbama članka 11. Zakona o pravu na pristup informacijama (Narodne novine broj 25/13, 85/15 i 69/22) Grad Pula-Pola za ovu Odluku u obvezi je provesti prethodno savjetovanje sa zainteresiranom javnošću u trajanju od najmanje 30 dana slijedom čega se provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.
Savjetovanje sa zainteresiranom javnošću započinje dana 15. rujna 2026. godine te završava s danom 15. listopada  26. godine, koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke o izmjenama i dopunama Odluke o mjerama za poticanje rješavanja stambenog pitanja mladih i mladih obitelji na području Grada Pula-Pola.
Adresa e-pošte na koju se šalju očitovanja zainteresirane javnosti je:
 stanovanje@pula.hr

VII. 	SREDSTVA POTREBNA ZA PROVOĐENJE ODLUKE
Za provedbu ove Odluke nije potrebno osigurati dodatna financijska sredstva.

